LIETUVOS RESPUBLIKOS VYRIAUSYBĖ

N U T A R I M A S

DĖL KAIMO RĖMIMO PROGRAMOS LĖŠŲ, SKIRTŲ 2004 METAIS FIZINIŲ IR JURIDINIŲ ASMENŲ REIKALAVIMAMS SUMOKĖTI UŽ BANKRUTUOJANČIŲ IR BANKRUTAVUSIŲ ĮMONIŲ BEI IŠREGISTRUOTŲ IŠ JURIDINIŲ ASMENŲ REGISTRO DĖL BANKROTO LIKVIDUOTŲ ĮMONIŲ PERDIRBTI SUPIRKTĄ ŽEMĖS ŪKIO PRODUKCIJĄ IŠ DALIES PATENKINTI, SKYRIMO TAISYKLIŲ PATVIRTINIMO

2004 m. rugsėjo 8 d. Nr. 1143

Vilnius

Vadovaudamasi Lietuvos Respublikos įmonių bankroto įstatymu (Žin., 2001, Nr. 31-1010) ir siekdama iš dalies patenkinti fizinių ir juridinių asmenų reikalavimus sumokėti už bankrutuojančių ir bankrutavusių įmonių bei išregistruotų iš Juridinių asmenų registro dėl bankroto likviduotų įmonių perdirbti supirktą žemės ūkio produkciją, Lietuvos Respublikos Vyriausybė nutaria:

Patvirtinti Kaimo rėmimo programos lėšų, skirtų 2004 metais fizinių ir juridinių asmenų reikalavimams sumokėti už bankrutuojančių ir bankrutavusių įmonių bei išregistruotų iš Juridinių asmenų registro dėl bankroto likviduotų įmonių perdirbti supirktą žemės ūkio produkciją iš dalies patenkinti, skyrimo taisykles (pridedama).

MINISTRAS PIRMININKAS	ALGIRDAS BRAZAUSKAS

ŽEMĖS ŪKIO MINISTRAS	JERONIMAS KRAUJELIS

______________

PATVIRTINTA

Lietuvos Respublikos Vyriausybės

2004 m. rugsėjo 8 d. nutarimu

Nr. 1143

KAIMO RĖMIMO PROGRAMOS LĖŠŲ, SKIRTŲ 2004 METAIS FIZINIŲ IR JURIDINIŲ ASMENŲ REIKALAVIMAMS SUMOKĖTI UŽ BANKRUTUOJANČIŲ IR BANKRUTAVUSIŲ ĮMONIŲ BEI IŠREGISTRUOTŲ IŠ JURIDINIŲ ASMENŲ REGISTRO DĖL BANKROTO LIKVIDUOTŲ ĮMONIŲ PERDIRBTI SUPIRKTĄ ŽEMĖS ŪKIO PRODUKCIJĄ IŠ DALIES PATENKINTI, SKYRIMO TAISYKLĖS

I. BENDROSIOS NUOSTATOS

1. Kaimo rėmimo programos lėšų, skirtų 2004 metais fizinių ir juridinių asmenų reikalavimams sumokėti už bankrutuojančių ir bankrutavusių įmonių bei išregistruotų iš Juridinių asmenų registro dėl bankroto likviduotų įmonių perdirbti supirktą žemės ūkio produkciją iš dalies patenkinti, skyrimo taisyklės (toliau vadinama – šios Taisyklės) nustato fizinių ir juridinių asmenų reikalavimų bankrutuojančioms ir bankrutavusioms įmonėms sumokėti už perdirbti supirktą žemės ūkio produkciją, taip pat fizinių ir juridinių asmenų likusių nepatenkintų reikalavimų išregistruotoms iš Juridinių asmenų registro dėl bankroto likviduotoms įmonėms, kuriose bankroto procedūros pradėtos vykdyti iki 2004 m. rugsėjo 1 d., dalinio patenkinimo tvarką.

2. Pagal šias Taisykles fizinių ir juridinių asmenų reikalavimams sumokėti už bankrutuojančių ir bankrutavusių įmonių bei išregistruotų iš Juridinių asmenų registro dėl bankroto likviduotų įmonių perdirbti supirktą žemės ūkio produkciją iš dalies patenkinti skiriamos Kaimo rėmimo programos 2004 metų išlaidų sąmatoje pagal priemones, patvirtintoje Lietuvos Respublikos Vyriausybės 2004 m. vasario 17 d. nutarimu Nr. 167 (Žin., 2004, Nr. 28-896, Nr. 131-4703), numatytos lėšos.

3. Fiziniams ir juridiniams asmenims už bankrutuojančių ir bankrutavusių įmonių bei išregistruotų iš Juridinių asmenų registro dėl bankroto likviduotų įmonių perdirbti supirktą žemės ūkio produkciją finansinės paramos dydis nustatomas atsižvelgiant į 2004 metais skirtus bankrutuojančioms ir bankrutavusioms bei išregistruotoms iš Juridinių asmenų registro dėl bankroto likviduotoms įmonėms sumokėti už perdirbti supirktą žemės ūkio produkciją Lietuvos Respublikos valstybės biudžeto asignavimus ir minėtųjų įmonių įsiskolinimo sumą, taip pat anksčiau iš Kaimo rėmimo programos išmokėtas lėšas. Finansinės paramos suma 2001–2004 metais negali viršyti 36,8 procento fizinių ir juridinių asmenų reikalavimų.

II. LĖŠŲ SKYRIMAS

4. Kiek lėšų skirti fiziniams ir juridiniams asmenims už bankrutuojančių ir bankrutavusių įmonių bei išregistruotų iš Juridinių asmenų registro dėl bankroto likviduotų įmonių perdirbti supirktą žemės ūkio produkciją iš dalies sumokėti, nustatoma pagal bendrą koeficientą, kurį Žemės ūkio ministerija (toliau vadinama – ministerija) apskaičiuoja taip: sudedami visų bankrutuojančių ir bankrutavusių įmonių fizinių ir juridinių asmenų kreditoriniai reikalavimai sumokėti už perdirbti supirktą žemės ūkio produkciją bei išregistruotų iš Juridinių asmenų registro dėl bankroto likviduotų įmonių fizinių ir juridinių asmenų likę nepatenkinti reikalavimai ir bendra skiriamų 2004 metais lėšų suma ir 2002 metais iš Specialiosios kaimo rėmimo programos išmokėtų lėšų suma padalijama iš reikalavimų sumos. Iš įmonei nustatytos pagal bendrą koeficientą lėšų sumos atimama 2002 metais iš Specialiosios kaimo rėmimo programos išmokėtų lėšų suma.

5. Bankrutuojančios arba bankrutavusios įmonės administratorius privalo per 15 darbo dienų nuo kreditorių reikalavimų patvirtinimo (jeigu šių Taisyklių įsigaliojimo dieną kreditorių reikalavimai jau patvirtinti, – per 15 darbo dienų nuo šių Taisyklių įsigaliojimo) pateikti ministerijai šiuos dokumentus:

5.1. paraišką gauti finansinę paramą, kurioje nurodomas įmonės pavadinimas, įmonės kodas, atsiskaitomosios sąskaitos numeris, banko pavadinimas ir kodas, bankroto bylos iškėlimo data;

5.2. kreditorių – fizinių ir juridinių asmenų sąrašą, kuriame nurodytas kiekvieno fizinio ir juridinio asmens skolos reikalavimas, patvirtintas teismo, o kai bankroto procesas vykdomas be teismo, – patvirtintas kreditorių susirinkimo, jau išmokėta lėšų suma ir skolos likutis.

6. Tais atvejais, kai įmonė išregistruota iš Juridinių asmenų registro likvidavus ją dėl bankroto, fizinių ir juridinių asmenų likę nepatenkinti skolos už perdirbti supirktą žemės ūkio produkciją reikalavimai tenkinami per savivaldybę, kurios teritorijoje buvo įmonės buveinė iki išregistravimo iš Juridinių asmenų registro.

7. Savivaldybės administracijos įgaliotas asmuo privalo ministerijai pateikti sąrašą fizinių ir juridinių asmenų, norinčių susigrąžinti likviduotos dėl bankroto įmonės skolą, nurodydamas jos dydį, taip pat savivaldybės administracijos išduotą pažymą apie likusią išregistruotos iš Juridinių asmenų registro dėl bankroto likviduotos įmonės už supirktą perdirbti žemės ūkio produkciją neišmokėtą kiekvienam fiziniam ir juridiniam asmeniui sumą. Savivaldybės administracijos įgaliotas asmuo privalo ministerijai pateikti įgaliojimą dėl jam pavestų funkcijų vykdymo.

8. Apie prašymų susigrąžinti išregistruotos iš Juridinių asmenų registro įmonės skolas priėmimą savivaldybės administracija paskelbia vietos laikraštyje (jeigu toks yra) ir viename iš pagrindinių Lietuvos Respublikos dienraščių per 10 darbo dienų nuo šių Taisyklių įsigaliojimo. Skelbime nurodomas prašymų priėmimo terminas, kuris turi būti ne trumpesnis kaip 15 darbo dienų nuo skelbimo išspausdinimo.

9. Fizinis arba juridinis asmuo, kreipdamasis dėl išregistruotos iš Juridinių asmenų registro dėl bankroto likviduotos įmonės skolos grąžinimo, prašyme susigrąžinti skolą turi nurodyti fizinio asmens kodą arba juridinio asmens įmonės kodą, skolos dydį ir banko atidarytos fizinio ar juridinio asmens sąskaitos numerį.

10. Šių Taisyklių 7 punkte nurodytus dokumentus savivaldybės administracijos įgaliotas asmuo ministerijai privalo pateikti iki 2004 m. spalio 15 dienos. Pavėluotai paduoti prašymai netenkinami.

11. Ministerija, gavusi šių Taisyklių 5 punkte nurodytus dokumentus, per 15 darbo dienų nustato finansinės paramos kiekvienai bankrutuojančiai ir bankrutavusiai įmonei dydį ir praneša įmonės administratoriui.

12. Ministerija, gavusi šių Taisyklių 7 punkte nurodytus dokumentus, per 15 darbo dienų nustato finansinės paramos dydį fiziniams ir juridiniams asmenims, norintiems susigrąžinti išregistruotos iš Juridinių asmenų registro likviduotos dėl bankroto įmonės skolas, ir apie tai praneša savivaldybės, kurios teritorijoje buvo likviduotos dėl bankroto įmonės buveinė, administracijos įgaliotam asmeniui.

13. Bankrutuojančios arba bankrutavusios įmonės administratorius arba savivaldybės administracijos įgaliotas asmuo, gavęs pranešimą apie ministerijos sprendimą, per 5 dienas nuo pranešimo apie prašymo gauti finansinę paramą patenkinimą banke atidaro atskirąją sąskaitą.

14. Ministerija, prieš priimdama sprendimą skirti įmonėms finansinę paramą iš dalies apmokėti fizinių ir juridinių asmenų reikalavimams už bankrutuojančių ir bankrutavusių įmonių bei išregistruotų iš Juridinių asmenų registro dėl bankroto likviduotų įmonių perdirbti supirktą žemės ūkio produkciją, privalo jį suderinti su Lietuvos Respublikos konkurencijos taryba.

15. Žemės ūkio ministro įsakymo nustatyta tvarka ministerija pasirašo su bankrutuojančios arba bankrutavusios įmonės administratoriumi arba savivaldybės administracijos įgaliotu asmeniu bankrutuojančios arba bankrutavusios ar išregistruotos iš Juridinių asmenų registro dėl bankroto likviduotos įmonės piniginio reikalavimo už perdirbti supirktą žemės ūkio produkciją patenkinimo sutartį (du egzempliorius), kurioje nurodoma:

15.1. finansinės paramos dydis;

15.2. atskiroji įmonės ar savivaldybės administracijos sąskaita lėšoms pervesti;

15.3. lėšų pervedimo terminas;

15.4. terminas, per kurį įmonės administratorius arba savivaldybės įgaliotas asmuo įsipareigoja išmokėti lėšas kreditoriams.

16. Prie bankrutuojančios arba bankrutavusios ar išregistruotos iš Juridinių asmenų registro dėl bankroto likviduotos įmonės piniginio reikalavimo už perdirbti supirktą žemės ūkio produkciją patenkinimo sutarties pridedamas kreditorių – fizinių ir juridinių asmenų sąrašas, nurodžius kiekvieno skolos reikalavimo sumą, jau išmokėtą sumą ir skiriamos finansinės paramos sumą.

17. Bankrutuojančios arba bankrutavusios įmonės administratorius teikia teismui arba kreditorių susirinkimui tvirtinti patikslintus kreditorių sąrašus, įtraukdamas ministeriją į antrosios eilės kreditorių sąrašą. Jos kreditorinis reikalavimas – tai sumokėta finansinės paramos suma. Fizinių ir juridinių asmenų skolos reikalavimai mažinami sumokėta finansinės paramos suma.

18. Ministerijos kreditoriniai reikalavimai tenkinami Lietuvos Respublikos įmonių bankroto įstatymo, pagal kurį vykdomos bankroto procedūros, nustatyta tvarka.

19. Ne pagal paskirtį panaudotos bankrutuojančioms ir bankrutavusioms įmonėms skirtos lėšos išieškomos įstatymų nustatyta tvarka. Šios lėšos ir pagal atgręžtinio reikalavimo teisę grįžtančios lėšos yra ministerijos pajamų įmokos į Lietuvos Respublikos valstybės biudžetą.

______________